མཚོ་སྔོན་རྒྱ་གྲམ་དམར་པོ་སྨན་ཁང་གི་ནད་བརྟག་སྨན་བཅོས་ཀྱི་སྟོབས་ཤུགས་ཇེ་ཆེར་སོང་བ་དང་བསྟུན་ནས་སྨན་ཁང་ལ་ཡོང་བའི་གྲངས་ཉུང་མི་རིགས་ཀྱི་ནད་པ་ཇེ་མང་ནས་ཇེ་མང་དུ་འགྲོ་བཞིན་ཡོད།ཡིན་ནའང་ནད་པ་མང་ཆེ་བ་རོང་འབྲོག་ས་ཁུལ་ནས་ཡོང་བ་ཡིན་པས་རྒྱ་ཡིག་རྒྱ་སྐད་མི་ཤེས་པར་བརྟེན་ནད་བརྟག་སྨན་བཅོས་བྱེད་སྐབས་དཀའ་ཁག་མང་པོ་ཞིག་ལ་འཕྲད་བཞིན་ཡོད།དེ་བས་ཡོན་ཀྲང་ཀྲང་ཅན་ཆིན་གཙོ་བྱས་པའི་སྨན་ཁང་གི་མགོ་ཁྲིད་རིམ་པས་ནད་པའི་དགོས་མཁོ་གཙོར་འཛིན་པའི་ཞབས་ཞུའི་དམིགས་ཡུལ་དང་བསྟུན་ཏེ་ཕྱོགས་དུ་མ་ནས་འབད་བརྩོན་བྱས་ཤིང་།ཞིང་ཆེན་འཕྲོད་བསྟེན་ཐིན་གྱིས་རྒྱབ་སྐྱོར་བྱས་འོག༢༠༠༩ལོའི་ཟླ་༡༡པའི་ཚེས་༡ཉིན་མཚོ་སྔོན་རྒྱ་གྲམ་དམར་པོ་སྨན་ཁང་དུ་བོད་སྨན་ཚན་ཁག་དངོས་སུ་བཙུགས་ནས་ནད་བརྟག་སྨན་བཅོས་བྱེད་མགོ་བརྩམས།ཚན་ཁག་འདི་སྨན་པ་རབ་འབྱམས་པ་ཤ་བོ་འབྲུག་མོ་དང་ཚེ་རིང་སྒྲོལ་མ་སོགས་ཀྱིས་རྒྱ་ཆེའི་ནད་པ་རྣམས་ལ་བོད་སྨན་གཙོ་བོར་བཟུང་སྟེ་ཀླད་སྙིང་ཁྲག་རྩའི་ནད་དང་མཆིན་མཁྲིས་ཀྱི་ནད།ཕོ་བའི་ནད།བྱིས་པའི་ནད།རྩ་དཀར་གྱི་ནད།རུས་ཚིགས་ཀྱི་ནད།པགས་ནད།མོ་ནད།གཅིན་སྙི་ཟ་ཁུའི་ནད་སོགས་ནད་རིགས་སྣ་ཚོགས་ལ་སྔོན་ཐོན་སྒྲིག་ཆས་ཀྱིས་བརྟག་དཔྱད་དང་ཟུང་དུ་སྦྲེལ་ནས།བོད་སྨན་གྱི་སྣ་ཁ་མང་ལ་བོད་ཀྱི་སྲོལ་རྒྱུན་གསོ་ཐབས་ལག་ལེན་གྱི་ཁྱད་ཆོས་ལྡན་པའི་གཏར་ག་དང་རྭ་འཇིབས།མེ་བཙའ་སོགས་བཀོལ་ནས་ནད་པའི་དགོས་མཁོ་ལྟར་ནད་བརྟག་སྨན་བཅོས་བྱེད་བཞིན་ཡོད།